Kommunerne skal ikke længere holde øje med om landmændene ulovligt udleder gylle til de nordjyske vandløb, det mener en nordjysk folketingspolitiker. - Kontrollen og sanktionerne er ikke gode nok, siger Flemming Møller Mortensen (Soc.dem.) til TV2/Nord. I dag er det op til kommunalpolitikerne at bestemme, om en landmand skal politianmeldes eller ej, når han overtræder reglerne, og kører gylle ud der ender i åer og vandløb. Det ansvar forvalter kommunerne vidt forskelligt, og det er et stort problem mener politikeren. - Det er ikke i orden, og derfor ser jeg gerne, at der bliver ført tilsyn med det her. Allerhelst ser jeg gerne, at det tilsyn bliver ført væk fra kommunerne og lagt i miljøcentre eller i regionen, hvis vi skal styrke regionen med flere opgaver, siger han. Kravet om en ændring af reglerne kommer efter en række gylleudslip inden for den seneste måned.

Opsummering:
De nordjyske kommuner håndterer gylleudslip vidt forskelligt, og det er et stort problem, mener politiker.